**Bariumhydroksidi** (Ba(OH)2) on vahvasti emäksinen, barium- ja hydroksidi-ionien muodostama ioniyhdiste. Kaupallisena tuotteena se esiintyy tavallisesti valkoisena mono­hydraattina.

Valmistus
---------

Barium­hydroksidia voidaan valmistaa liuottamalla bariumoksidia (BaO) veteen, jolloin se reagoi seuraavasti:

BaO + 9 H2O → Ba(OH)2·8H2O
Bariumhydroksidi kiteytyy oktahydraattina, mutta ilmassa lämmitettynä se muuttuu mono­hydraatiksi. Tyhjiössä 100 °C:n lämpö­tilassa monohydraatti muuttuu jälleen barium­oksidiksi.

Käyttö
------

Bariumhydroksidia käytetään analyyttisessa kemiassa heikkojen happojen, varsinkin orgaanisten happojen titraukseen. Sen kirkas vesiliuos ei voi sisältää karbonaattia, toisin kuin natrium- tai kaliumhydroksidi, koska bariumkarbonaatti ei liukene veteen. Tämän vuoksi sellaisia indikaattoreja kuten fenoliftaleiinia tai tymoliftaleiinia, joiden väri muuttuu emäksisessä liuoksessa, voidaan käyttää ilman, että titrauksessa syntyy virheitä liuoksessa olevien karbonaatti-ionien vuoksi, jotka ovat paljon vähemmän emäksisiä.

Bariumhydroksidia käytetään orgaanisissa synteeseissä vahvana emäksenä, esimerkiksi esterien ja nitriilien hydrolyysissä.

Sen avulla on myös voitu valmistaa synteettisesti esimerkiksi syklopentanonia, diasetonialkoholia ja guloni-γ-laktonia.

Diasetonin valmistusreaktio
Bariumhydroksidin avulla voidaan havainnollistaa, mikä on endoterminen reaktio, sillä sekoitettaessa bariumhydroksidiin jotakin ammoniumsuolaa seos kylmenee, koska se absorboi lämpöä ympäristöstään.

Bariumhydroksidin avulla voidaan myös neutraloida roiskuneet happopisarat.

Reaktiot
--------

Kuumennettaessa 800 °C:n lämpötilaan barium­hydroksidi hajoaa bariumoksidiksi. Reagoidessaan hiilidioksidin kanssa se muodostaa bariumkarbonaattia. Barium­hydroksidin vesi­liuos, joka on vahvasti emäksinen, reagoi happojen kanssa neutraloiden ne. Esimerkiksi rikki­hapon kanssa se muodostaa bariumsulfaattia, fosfori­hapon kanssa bariumfosfaattia.
Rikki­vedyn kanssa se muodostaa bariumsulfidia. Sekoitettuna monien metallien suolaliuosten kanssa se saattaa muodostaa niukka­liukoisia tai liukenemattomia saostumia.

Vaarat
------

Bariumhydroksidi on vaarallista samasta syystä kuin muutkin vahvat emäkset ja vesi­liukoiset barium­yhdisteet. Se on myrkyllistä ja syövyttävää.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Barium hydroxide

Lähteet
-------

1. ↑  *Gmelins Handbuch der anorganischen Chemie (8. Aufl.)*, s. 289. Weinheim: Verlag Chemie, 1960. (saksaksi)
2. ↑  J. Mendham, R. C. Denney, J. D. Barnes & M. J. K Thomas: *Vogel's Quantitative Chemical Analysis (6th ed.)*. New York: Prentice Hall, 2000. ISBN 0-582-22628-7.
3. ↑  K. Meyer & H. S. Bloch: Organic Syntheses: Napthoresercinol *orgsyn.org*. Viitattu 4.3.2013. (englanniksi)
4. ↑  C. G. Brown: Organic Syntheses: Methylsuccinic acid *orgsyn.org*. Viitattu 4.3.2013. (englanniksi)
5. ↑  J. F. Thorpe & G. A. R Kon: Organic Syntheses: Cyclopentanone *orgsyn.org*. Viitattu 4.3.2013.
6. ↑  J. B. Conant & Niel Tuttle: Organic Syntheses: Diacetone alcohol *orgsyn.org*. Viitattu 4.3.2013.
7. ↑  J. V. Karabinos: D-Gulonic γ-lactone Organic Syntheses: Gulonic γ-lactone *orgsyn.org*. Viitattu 4.3.2013.
8. ↑  Pradyot Patnaic: *Handbook of Inorganic Chemicals*. McGraw-Hill, 2002. ISBN 0-07-049439-8.

Aiheesta muualla
----------------

* PubChem: Barium hydroxide (englanniksi)
* ChemBlink: Barium hydroxide (englanniksi)
* ChemBlink: Barium hydroxide monohydrate (englanniksi)
* ChemBlink: Barium hydroxide octahydrate (englanniksi)